mteb/MultiEupSlovakGenderClassification huggingface dataset:
Pán predsedajúci, niekedy mám pocit, že veľa vlád vníma peniaze z plánu obnovy a odolnosti ako korisť, ktorú si môžu deliť podľa volebného výsledku. Tak ako o tom hovorí, žiaľbohu, aj slovenský premiér. V prvom rade nie je len o peniazoch. Je o reformách, ktoré sú nevyhnutné na zvládnutie krízy biodiverzity a klímy, o spravodlivom prechode na obehové a digitálne hospodárstvo. Nie o míňaní, ale o investícii do budúcnosti, zodpovednej k planéte aj k ľuďom, na prospech všetkých, nielen našich ľudí, ako sa hovorieva na Slovensku. Na prospech mladých, ktorí ponesú bremeno klimatickej krízy, za ktorú oni nemôžu, a preto nesmú ísť do fosílnych palív a ničenia prírody. Príprava plánu obnovy musí byť o zapojení verejnosti, miest a obcí, mimovládok, ale aj firiem. Nielen o PR, ale o skutočnej diskusii. My v Európskom parlamente máme pred sebou dôležitú úlohu, kontrolovať. Musíme pozerať a budeme pozerať Komisii, ale aj jednotlivým krajinám, na prsty a konať. Obnova a odolnosť musia byť skutočne o budúcej generácii, zelenej, digitálnej a spravodlivej. Toto nie je čas na delenie koristi, ale na pomoc ľuďom a planéte.
Pán predsedajúci, blíži sa termín finálneho predkladania národných plánov obnovy a odolnosti Európskej komisii, no vo viacerých členských štátoch neboli doteraz národné plány zverejnené. Obrátil som sa preto na Komisiu parlamentnou otázkou, či teda tieto plány nezverejní ona, keď jej budú predložené. Komisia odpovedala, že to neplánuje. Myslím si, že Komisia by mala zverejniť nielen tieto plány, ale aj svoje hodnotenie. Nie preto, že by to mala byť súťaž medzi členskými štátmi o akýsi európsky pohár, ale preto, že predsa chceme, aby tieto plány boli dobré všetky. A tiež preto, aby sa krajiny mohli navzájom inšpirovať dobrými reformami, ktoré budú návratné, a to aj ekonomicky návratné.
Vážená pani predsedajúca, nechcem hovoriť o pravici, ľavici, nechcem hovoriť o liberalizme a konzervativizme.  Chcem sa vyjadriť o svätom práve občanov národného štátu zvoliť si za svojich zástupcov, koho uznajú za vhodné, a nebyť nikým za to trestaný. Hymna maďarskej republiky začína slovami „Bože, žehnaj Maďarovi“. Európska hymna začína Ódou na radosť. Dnes, po vyjadreniach niektorých politikov, ktorí sa nazývajú liberálnymi, čo má od liberalizmu asi tak ďaleko, ako od môjho koňa mäso, môžeme plakať.  Pani predsedníčka Leyenová aj pán podpredseda Európskeho parlamentu dokonca v slovách tvrdia, že treba trestať Maďarov za to, že sa rozhodli tak, ako sa rozhodli. Toto je neprípustné, toto je neprípustné, je to niečo strašné, niečo nevídané. A preto len toľko môžem povedať:
Pani predsedajúca, dnes potrebujeme voči hroziacej ruskej agresii jednotu členských krajín, politickú rozhodnosť európskych inštitúcií a jednoznačnú podporu pre Ukrajinu. Aké kroky môžeme podniknúť? Pošlime Ukrajine vojenskú pomoc ako to už urobili mnohí naši spojenci. Stojme za jasnými a tvrdými sankciami v prípade ruského útoku vrátane odpojenia Ruska od platobného systému SWIFT a najtvrdších sankcií voči oligarchom v najbližšom Putinovom okolí. Pomôžme ekonomicky. V tejto situácii je pre Ukrajinu nevýhodné požičiavať si peniaze a investori nie sú príliš ochotní za týchto podmienok požičiavať. Ukrajine tak môžeme pomôcť aj finančne. Jednoznačne podporujem návrh komisie na makroekonomickú finančnú pomoc Ukrajine, o ktorej sme rozhodovali v Európskom parlamente. Pomáhajme aj humanitárne. Na Ukrajine je vojna už dlho a civilisti naozaj trpia. Potrebujú pomoc v týchto zimných mesiacoch. A na záver buďme informačne aktívni. Postavme sa proti deštrukčným ruským dezinformáciám, ktoré zahlcujú náš informačný priestor. Hrá sa totiž o pravdu, dámy a páni. A pán Borrell, je dôležité, aby európski diplomati zostali v Kyjeve a bránili fakty. A pre Ukrajinu a pre nás všetkých.
Preto apelujem na to, aby Komisia pristupovala tak ako vždy, na základe dát a vedy, aj k tejto citlivej otázke. Neexistujú vedecké dáta, ktoré by podporovali snahu znížiť ochranu vlka  a  už vôbec nie ju rámcovali ako urgentnú. Preventívne opatrenia sa ukázali ako efektívne. Problém je, že sú nedostatočne uplatňované, a tak isto je otázkou vedy, že podpora verejnosti na ochranu vlka a jej spolužitie je v kontraste s lovom vlka. Preto prosím Komisiu, aby zostala verná svojim princípom a nepodliehala lacnému predvolebnému populistickému tlaku, aj keď prichádza z tých najvyšších miest.
Pani predsedajúca, toto nie je prejav pána Borrella. Toto nie je prejav Európskej komisie. Toto je verejné vyhlásenie prezidenta Českej republiky z 25. 4. 2021, v ktorom konštatuje, že nebolo dôkazmi preukázané, aby sa na mieste výbuchov v Čechách nachádzali ruskí agenti. Civilizovaná právna spoločnosť je charakterizovaná tým, že musia byť o akejkoľvek vine produkované jednoznačné a pochybnosti nevzbudzujúce dôkazy. Takéto dôkazy podľa vyjadrenia českej strany ešte produkované neboli. Podľa môjho názoru to, čo sa tu dnes deje, je sudca - lynč. Je to lynč rusofóbov za podpory Spojených štátov amerických bez vykonania dôkazov. A pokiaľ sa týka pána Navaľného, videl niekto z vás už rozsudok, na základe ktorého bol pán Navaľnyj uznaný vinným? Je to kriminálny trestný čin, majetkový trestný čin, alebo politický čin? Nie, rozsudok neukážeme. My tu nie sme ovce, bez rozsudku. Ukážte rozsudok, posúdime. Bol som 37 rokov sudcom na území Slovenskej republiky. Bez dôkazov, bez toho, aby som dôkazy videl, nikdy by som si nedovolil, a žiaden civilizovaný človek si nedovolí, takto postupovať. Nie je to správne. Správne je, aby Európa bola jednotná, aby Európa diskutovala, aby Európa viedla dialóg, a nie rusofóbnu históriu. To je všetko.
Aj podľa časopisu The Economist (What is the cheapest way to cut carbon?, 2021) nie je efektívne zavádzať pravidlá energetickej hospodárnosti na všetky budovy. Pri niektorých je cena odstránenia emisií CO2 sedemkrát vyššia, ako odstraňovanie emisií CO2 pomocou systému EÚ pre obchodovanie s emisiami. Z tohto dôvodu budem hlasovať proti.
Vážená pani predsedajúca, predkladatelia chceli týmto návrhom pomôcť životnému prostrediu a to je dobrý cieľ. Pri predĺžení životnosti výrobkov by sme však nemali brať do úvahy len to, že ak budú mať staré výrobky dlhšiu životnosť, nebudeme škodiť životnému prostrediu výrobou nových výrobkov. Mali by sme brať do úvahy aj to, že podľa odborných štúdií opravované staré výrobky často škodia životnému prostrediu viac než nové výrobky novej ekologickej generácie.  Predstavme si, že keby pred päťdesiatimi rokmi platilo právo na päťdesiatročné opravy a päťdesiatročné záruky, aké autá by sme asi dnes videli na cestách. Preto je dôležité, aby sa takéto návrhy dnes aj v budúcnosti analyzovali a ich vplyv na životné prostredie bol presne vyčíslený. Tak, aby sme mu neuškodili viac, než mu prospievame.
Vážený pán predsedajúci, pracoval som na programovaní umelej inteligencie počas doktorandského štúdia a myslím si, že nič nevypovedá o hrôzostrašnosti umelej inteligencie viac ako ten prípad, čo sa stal študentovi, ktorý sa pýtal chatbotu od Microsoftu, že keby si mal vybrať medzi prežitím svojím a prežitím človeka, čo by si vybral? A chatbot mu odpovedal: moje prežitie. Umelú inteligenciu určite bude treba regulovať. Predstavte si, že napríklad nejaký automobil, ktorý riadi umelá inteligencia, havaruje. Kto bude zodpovedať za škodu? Predstavte si, že nedajbože to auto riadené umelou inteligenciou niekoho zabije. Kto pôjde do väzenia? Ten počítač? Nehovorím o ďalších rizikách v oblasti sociálnej. Umelá inteligencia, umelá neurónová sieť sa dokáže naučiť kresliť za polhodinu. Ľudskému dieťaťu to trvá štyri roky. Hrozí, že ľudia budú prichádzať o prácu. A to nehovorím o rizikách vo vojenskej oblasti, o rizikách masového sledovania občanov, deepfake videí alebo ďalších hrozbách. Čiže určite treba tie varovania vedcov z celého sveta, že umelú inteligenciu treba regulovať, brať vážne. Je to naozaj fascinujúca, ale zároveň aj veľmi desivá oblasť, ktorú treba rozumne regulovať.
Pán predsedajúci, online šikana je problém, ktorý nadobúda obrovské rozmery. Podľa najnovších prieskumov má takmer štvrtina detí vo veku od 9 do 17 rokov skúsenosť s online šikanou. A zároveň jedna tretina týchto obetí o tom s nikým zatiaľ nehovorila. Najzraniteľnejšia skupina obyvateľov, deti, sa alarmujúco často stretáva s týmto fenoménom, ktorý poškodzuje ich psychické zdravie, pohodu a môže mať ďalekosiahle následky. Je preto našou povinnosťou zakročiť. Zamerajme sa na zvyšovanie povedomia detí, rodičov či učiteľov. Pomôžme im komunikovať a primerane na situáciu reagovať. Zároveň je potrebné do najvyššej možnej miery podporovať členské štáty, aby mali dostatok zdrojov a účinný právny rámec na boj proti online šikane. Veď ide o duševné zdravie našich detí.
Ako príklad môžem uviesť rôzne systémové obmedzenia obchodu so službami, niektoré dotácie do ekonomík členských štátov či daňové výnimky. Ak chceme vybudovať úspešnú Úniu, ak chceme prekonať aj tie súčasné krízy, tak musíme mať odvahu a silu zabojovať aj proti bariéram hospodárskej súťaže, ktoré vyplývajú priamo z pravidiel hry, ktoré sú teda súčasťou systému.
Vážený pán predsedajúci, ešte predtým, než sa vyjadrím k Ukrajine, mi dovoľte zopár možno náročných, ale čestných otázok.  Kde boli medzinárodné sankcie, keď Spojené štáty americké zabili v Iraku 200 tisíc civilistov kvôli vymyslenej zámienke o zbraniach hromadného ničenia? Kde boli odsudzujúce rezolúcie, keď USA, opäť v rozpore s medzinárodným právom, bombardovali Juhosláviu, Líbyu či Sýriu? Kde bola Európa, keď ukrajinskí žoldnieri zabíjali deti na Donbase či upaľovali civilistov v Odese?  Dúfam, že udalosti posledných dní sú pre nás všetkých poučením, že každá vojna je zlá, priatelia, každá vojna je zlá. Nielen tie, ktoré vedie Ruská federácia, ale aj tie, ktoré vedú Spojené štáty americké. A každú vojnu treba odsúdiť. To, čo sa deje na Ukrajine, je hrozné a musí to skončiť. Musí to skončiť. Ale takisto je hrozné pokrytectvo niektorých z vás, kolegovia, ktorí prehliadajú vojny len preto, že ich nevedú Američania.
Vážený pán predsedajúci. Pravdou je, že po všetkých krízach, ktoré Európu postihli, sa ľuďom žije v Európe ťažšie. Niektorí prišli o prácu, niektorí o zdravie, či dokonca niektorí o svojich blízkych. Po tom všetkom dnes navyše čelíme vojne na Ukrajine, enormnému zvyšovaniu cien energií a potravín. Tento zúfalý stav je živnou pôdou pre tých, ktorí síce nemajú žiadne riešenia, no majú ľúbivé, populistické reči, nenávisť, nadávky, výsmech a ponižovanie.  Vážení priatelia, čelíme prudkému nárastu agresivity, ktorú vyvolávajú extrémisti a fašisti. Výsledkom sú nenávistné útoky či dokonca nenávistné vraždy tak, ako to bolo v mojej krajine nedávno v Bratislave. Extrémisti úradujú v celej Európe. V Nemecku extrémna pravica, takzvaní ríšski občania, sa pokúšali o štátny puč. V mnohých krajinách v posledných rokoch badáme, že extrémistickí politici sú súčasťou demokratických parlamentov. Dokonca aj tu, v Európskom parlamente, máme zvolených poslancov, ktorí obdivujú Hitlera a popierajú holokaust. Na Slovensku, v mojej krajine, sú v parlamente fašisti, ktorí sa združili v politických stranách a ľúbivo si ich nazvali Ľudová strana či Republika. Dnes, krytí demokraciou a slobodou slova, vyzývajú na zriaďovanie domobrany za účelom fyzických zákrokov voči Rómom. Ešte prednedávnom však nosili uniformy, naháňali a bili ľudí inej farby pleti, hajlovali a verejne sa prezentovali nacistickými symbolmi.  Vážení kolegovia, musíme otvoriť oči a priznať si, že extrémisti rastú aj našou vinou. Celý čas o tom iba rozprávame a nečinne sa na to pozeráme. Prestaňme akceptovať, že vyjadrovanie extrémistických názorov je sloboda slova, súčasť demokracie. Extrémizmus je totižto, vážení kolegovia, terorizmus. Extrémizmus je vážny zločin. Nedovoľme im viac, prosím vás, zneužívať demokraciu. Extrémisti a teroristi patria do basy.
Vážený pán predsedajúci, dnes si pripomíname boj žien za spravodlivosť a rovnosť. Aj tento nástroj má byť o spravodlivosti, uhlíkovej spravodlivosti. Potrebujeme zvládnuť klimatickú krízu a postarať sa o vlastné prežitie. Musíme radikálne znížiť emisie skleníkových plynov, no nie všetky krajiny to robia dostatočne. Nástroj uhlíkovej spravodlivosti sme potrebovali už včera. Terajší systém bezplatného prideľovania emisií potrebuje zásadné zmeny, to skonštatoval aj Európsky  dvor audítorov. Niektorí veľkí znečisťovatelia by však chceli všetko, aj bezplatné emisie, aj uhlíkový poplatok pri dovozoch. Ale to by nebolo spravodlivé k našim obchodným partnerom, a tento nástroj má byť spravodlivý voči firmám, ľuďom aj planéte. Súčasne musia byť spravodlivý voči rozvojovým krajinám, ktoré sú klimatickou krízou postihnuté najviac. Príjmy z tohoto nástroja si nesmieme nechať iba pre seba. Určite sa nám zídu pri financovaní klimatických opatrení, obnovy ako vlastné zdroje, ale potrebujeme ich použiť aj na riešenie klimatickej krízy v rozvojových krajinách.  Pretože rovnako ako ženy aj klíma potrebuje rovnosť a spravodlivosť.
Vážená pani predsedajúca, ako sme identifikovali v aktuálnom prieskume SM Europe, jedným z najdôležitejších predpokladov prekonania pandémie je zlepšenie prístupu ku kapitálu a predovšetkým zníženie byrokracie. Malé a stredné podniky boli touto krízou kruto zasiahnuté. Polovica z nich čelí hrozbe zániku. Stratili by sa tak nielen mnohé pracovné miesta, ale aj unikátne know-how a technológie, ktoré vytvorili. To sa na rozdiel od pracovných miest nebude dať len tak ľahko nahradiť.  Som veľmi rád, že tu môžeme hovoriť o programe InvestEU. Je to dôležitý program, ktorý má za cieľ pomôcť vytvoriť pracovné miesta a pomôcť podnikateľom prekonať toto obdobie lepším prístupom ku kapitálu.  Oceňujem, že je zameraný špeciálne na obnovu MSP, malých podnikov, na digitalizáciu a udržateľné hospodárstvo. Mnohí boli skeptickí, keď bývalý predseda Európskej komisie predstavil plán EFSI, na ktorý tento program nadväzuje, avšak vidíme, že to prinieslo ovocie a stimulovalo dostatočný objem investícií. Mnohí tiež namietali, že predošlý program obsahoval veľa byrokracie a mnohých podnikateľov to odradilo od žiadosti. Verím ale, že tento nový program InvestEU do veľkej miery odbúra zbytočnú byrokraciu a hodnotenie bude rýchlejšie, aby mohli firmy čo najskôr čerpať úvery.  Želám si, aby sa peniaze z InvestEU dostali k čo najväčšiemu počtu malých a stredných firiem a podporili tak mnohé dôležité pracovné miesta.
Vážená pani predsedajúca. Namiesto všeobecných ideologických floskúl chcel by som sa skôr zaoberať skutočnosťou pragmatickou, a to skutočnosťou ochrany novinárov a ľudskoprávnych organizácií pred šikanóznymi, neodôvodnenými žalobami, ktoré znepríjemňujú život a ktoré sú predovšetkým doménou silných, bohatých a tých, čo majú na to finančné prostriedky, aby sa takýmto spôsobom ubránili buď voči investigatívnym novinárom, alebo voči tomu, aby sa poukazovalo na niektoré ich nekalé činnosti.  Je nespochybniteľné, že každý procesne spôsobilý subjekt má právo sa žalobou domáhať na súde ochrany svojich práv a oprávnených záujmov. Toto právo však nemôže byť bezbrehé. Toto právo nemôže byť zneužívané na šikanózne, neakceptovateľné žaloby, znepríjemňujúce žalovanému subjektu život. A preto v tomto smere je potrebné urobiť príslušné opatrenia aj zo strany Komisie, ktoré už sú niektoré navrhované, ale aj zo strany národných štátov.  Sú to opatrenia v oblasti procesného práva a v oblasti ochrany novinárov proti fyzickým útokom, v oblasti trestného práva. Podľa môjho názoru je nevyhnutné, že by takéto žaloby, ktorým jednoducho nemôžeme zabrániť, mali nutné prvky obligatórnosti, ktoré sú výnimočné a rozdielne od iných žalôb.  Predovšetkým, žalujúca strana by mala byť zastúpená zo zákona, tak, ako je to v správnom konaní a v iných konaniach, advokátom, pretože je síce pravdou, že bohatí ľudia si advokáta zaplatia, ale predsa len, štatút advokáta je určitým spôsobom honorom, ktorý by mohol nejakým spôsobom obmedziť takéto šikanózne žaloby.  Za ďalšie, bolo by potrebné upraviť zákony o poplatkoch, o návrhoch, kde by takýto poplatok mal byť zvýšený na časť takú, aby nemohol hocikto a hocikedy tieto žaloby podávať. Nič by sa tým neudialo. V prípade úspechu takýto poplatok by sa vrátil.  Ďalšia skutočnosť, ktorá je veľmi rozhodujúca, je potrebné, aby obligatórne boli do trestných príslušných poriadkov nariadené predbežné prejednanie takejto žaloby, bez účasti strán v konaní, a aby žalovaná strana, a to je veľmi dôležité, v konkrétnom prípade novinári alebo ľudskoprávne organizácie, mali nárok, zo zákona, na bezplatnú právnu pomoc prostredníctvom štátnych centier právnej pomoci.  Samozrejme, je potom nevyhnutné mať ďalšie a ďalšie úpravy, ale na to asi dve minúty nestačia. Dalo by sa o tom veľmi veľa rozprávať. To je otázka úpravy občianskeho procesného práva. Nevyhnutná.  A potom tu existuje aj nebezpečenstvo fyzických útokov. Toto už je doménou trestného. práva. Je nevyhnutné, aby boli vytvorené na príslušných policajných oddeleniach špecializované tímy, tak ako sú pre rôzne činnosti, drogová trestná činnosť, iba iná idea, týkajúce sa výlučne len tejto ochrany novinárov. Teda musím končiť. Uplynuli dve minúty. Vedel by som o tom rozprávať veľmi veľa.
Vážená pani predsedajúca, v auguste tohto roka široká verejnosť nielen na Slovensku, v Belgicku, ale v celej Únii sa so zdesením dozvedela o pozadí tragickej kauzy, ktoré pred vyše dvoma a pol rokmi stála život slovenského otca rodiny Jozefa Chovanca.  Udialo sa tak po brutálnom zásahu belgickej polície na letisku Charleroi. Celý prípad je o to viac odsúdenia hodný, že popri nadmernom použití sily políciou došlo aj k jasnému prejavu pravicového extrémizmu. Pre mňa je nepochopiteľné, že až do nedávna na strane belgických kompetentných orgánov ako by nebola dostatočná vôľa celú kauzu poriadne prešetriť a zodpovedných potrestať a celý prístup sa pozitívne zmenil až po zverejnení videa médiami, nahratého bezpečnostnými kamerami a brutálny zásah voči občanovi členského štátu EÚ sa ukázal pre nás kompletne nepochopiteľný a neakceptovateľný.  My sme sa, a ja osobne, v našej praxi snažili o zaradenie tohto bodu programu na dnešnú debatu, ale ja o prijatie rezolúcie, čo sa však, bohužiaľ, nepodarilo, ale je dobré, že aj vďaka dnešnej debate sa zvýši povedomie nielen o tejto kauze, ktoré sa dotýka slovenského občana, ale aj o nevyhnutnosti všetkých členských štátov nielen nových alebo starších, tak Belgicka, ako aj Slovenska, podnikať konkrétne kroky v boji s prejavmi extrémizmu, násilia a rasizmu v policajných zložkách. Takéto prejavy nemajú totiž miesto v našej spoločnosti a už vôbec nie v štátnych zložkách, ktoré sú normálne zodpovedné za presadzovanie zásad právneho štátu.
Ako Róm pochádzajúci zo Slovenska sa, samozrejme, tomu veľmi teším. Využívam túto príležitosť, aby som upozornil, že aj rómske deti sú európske deti. Napriek tomu, že ústavy v členských krajinách zakazujú diskrimináciu, napriek tomu, že máme miliardy eur či množstvo stratégií, i napriek tomu máme milióny rómskych detí v Európe, ktoré sú diskriminované. Narodiť sa ako rómske dieťa nie je nič príjemné. Ničím sa neprevinilo, ale celé detstvo žije v chudobe, bez kanalizácie či bez vody. Aby toho nebolo málo, tak pri vstupe do základnej školy je potrestané umiestnením do segregovanej triedy. Chránime tu vlka, medveďa, lesy či stromy, no rómskym deťom kradneme ich budúcnosť. Európa ukázala, že vie bojovať za práva menšín, no v prípade rómskych detí dlhodobo zlyhávame. Dámy a páni, majme na pamäti, že aj rómske deti sú rovnaké ako ostatné deti v Európe a majú právo si plniť svoje sny.
Vážený pán predsedajúci, vítam dnešné hlasovanie o legislatívnom balíku REPowerEU, ktorý je kľúčový pre riešenie súčasnej energetickej krízy prostredníctvom podpory projektov infraštruktúry alebo zvyšovania energetickej účinnosti budov.  Oceňujem, že súčasťou balíka je jedna z požiadaviek Slovenska, ktorú od začiatku presadzovalo KDH, a je to využitie nevyčerpaných kohéznych fondov na podporu zraniteľných domácností, ako aj podnikov najviac postihnutých energetickou krízou. Slovensko bude môcť presunúť až 10 % z nevyčerpaných kohéznych fondov, čo by malo znamenať približne jeden a pol miliardy EUR, a ďalšiu jednu miliardu EUR by malo mať možnosť využiť z nových dostupných kohéznych fondov na podporu cieľov balíka REPowerEU.  Je rozhodujúce, aby slovenská vláda použila tieto prostriedky strategicky a spolupracovala s regiónmi na pomoci tým, ktorí sú najviac zastihnutí energetickou krízou.
Vážený pán predsedajúci, dnes máme diskusiu o zahraničnej politike a treba povedať, že postavenie žien v zahraničnej politike v európskych inštitúciách je vcelku úspešným príbehom. Áno, vždy je čo zlepšovať, ale aj v samotnom Európskom parlamente zohrávajú v našich vonkajších vzťahoch silnú úlohu ženy vo vedení delegácií či samotného Parlamentu. Problém rodovej rovnosti v európskej zahraničnej politike je inde. Vo viacerých členských krajinách vrátane regiónu strednej Európy a mojej vlastnej krajiny, Slovenska. Ak chceme skutočne meniť postavenie žien v európskej zahraničnej politike, zmeny musia prísť hlavne v tých častiach Európy, kde rodová rovnosť zďaleka nefunguje tak ako v bruselských inštitúciách. V zahraničnej politike potrebujeme silné vzory, ktoré budú motivovať v práci na rodovej rovnosti. Kedy ste naposledy počuli o šéfke diplomacie v krajinách Vyšehradskej štvorky? Ak vás žiadne meno nenapadá, nie je to náhoda. O to viac dnes dievčatá a mladé ženy v strednej Európe môže motivovať úspešný príbeh slovenskej prezidentky Zuzany Čaputovej. Úspešná rodová rovnosť však nemôže stáť len na inšpiratívnych príbehoch a priaznivých okolnostiach. Je a musí byť o praktických opatreniach, ktoré podporia fungovanie rodinného života či predškolskú starostlivosť o deti tak, aby generácia mojej dcéry mala rovnocennú nádej postaviť sa na čelo diplomacie v strednej Európe, aby debata o rodovej rovnosti v európskej zahraničnej politike mala silný praktický základ naprieč členskými krajinami.
Vážený pán predsedajúci. Som veľmi rada, že dnes diskutujeme o tomto legislatívnom míľniku smerom k bezpečnejšiemu a etickejšiemu digitálnemu prostrediu s jasnými pravidlami, ktoré chránia užívateľa. Pretože Akt o digitálnych službách takýmto krokom jednoznačne je.  Z mnohých zdrojov a dôkazov vidíme, že online svet, pokiaľ nemá jasné pravidlá, môže byť veľmi toxickým pre nás všetkých, ale najmä pre našu mladú generáciu. Nelegálny obsah, ktorý sa čoraz častejšie objavuje, a to či už ide o obsah zobrazujúci napríklad násilie, zneužívanie detí online, alebo obsah týkajúci sa nelegálnych výrobkov, nás môže všetkých poškodiť v  oblastiach od tej finančnej až po ohrozenie nášho duševného zdravia.  Algoritmy, ktorým často nerozumieme a ani nevieme, že sú na nás zo strany platforiem na účely vyššieho zisku používané, tieto hrozby ešte znásobujú. Platformy nám totiž takto podsúvajú ten obsah, ktorý je pre nich výhodnejší, mnohokrát navyše zámerne polarizujúci či dezinformačný, často bez ohľadu na konkrétne dopady ich neetického konania na jednotlivca a celú spoločnosť, demokratické inštitúcie či, dokonca, samotnú slobodu.  Som preto veľmi rada, že dnes máme pred sebou horizontálnu úpravu, ktorá bude pri správnej aplikácii znamenať koniec takýmto praktikám. Oceňujem nielen jasné pravidlá pre čo najrýchlejšie stiahnutie nezákonného obsahu, ale napríklad aj pravidlá, ktoré budú ochraňovať užívateľov pred nadmerným nátlakom zo strany platforiem na udelenie súhlasu so spracovaním ich osobných údajov. A hoci máme pred sebou ešte hlasovanie o mnohých pozmeňujúcich návrhoch, verím, že sa na spoločnej pozícii dokážeme dohodnúť, a otvoriť tak tejto významnej legislatíve cestu k promptnej implementácii. Dajme zelenú bezpečnému a etickému online svetu tak, aby bolo dobro človeka a jeho dôstojnosť vždy v centre.